जल्द बनेगी दानिश-कटारा फोरलेन
होशंगाबाद रोड से दानिश नगर, भेल संगम होते हुए नई बन रही फोरलेन सड़क जल्दी ही कटारा हिल्स तक तैयार होगी। वहीं कटारा हिल्स के लिए एक और सड़क होशंगाबाद रोड स्थित आशिमा मॉल से सुरेंद्र विहार होते हुए कटारा हिल्स तक बन रही है। इन दो सड़कों के कटारा हिल्स तक बनने से लोगों को काफी राहत मिलेगी। इसके अलावा भेल क्षेत्र में करीब एक दर्जन और सड़कों का काम शुरू हुआ है। वहीं दो नई सड़कों के लिए भी प्रस्ताव तैयार हुए हैं।
सीपीए द्वारा बनाई जा रहीं सड़कों से सबसे ज्यादा राहत कटारा हिल्स से आने जाने वालों को मिलेगी। क्योंकि अभी तक होशंगाबाद रोड से कटारा हिल्स जाने के लिए बाग सेवनिया व दानिश से सड़कें हैं, लेकिन इन पर काफी व्यवधान थे। इन दोनों सड़कों के बनने से कटारा हिल्स के साथ ही बाग मुगालिया, संत आसाराम नगर, भेल संगम, दानिश नगर व आसपास के क्षेत्र की करीब दो दर्जन कॉलोनियों का जुड़ाव हो जाएगा।
राजीव नगर व भावना नगर में भी निर्माण शुरू
वार्ड 67 के अंतर्गत भावना नगर में पहली बार सीमेंट-कांक्रीट सड़क बनना शुरू हो गई है। इस सड़क के बनने से सीवेज समस्या भी हल होगी। वहीं राजीव नगर ए सेक्टर में सड़क निर्माण के लिए प्लान तैयार किया गया है। यह प्लान रहवासियों के सहयोग से तैयार किया गया है।
जेके रोड से रजत नगर
अयोध्या बायपास से जुबली गेट तक बनी फोरलेन सड़क के बीच में करीब 100 मीटर का हिस्सा आज भी सिंगल रोड है। विवादों के 10 साल में इस सड़क पर लो फ्लोर या दूसरी नगर वाहन सेवा शुरू नहीं हो पाई। इस परेशानी को कुछ कम करने के लिए अब इरीगेशन भूमि का उपयोग करते हुए जेके रोड से रजत नगर तक एक सड़क बनाई जा रही है। यह सड़क पिपलानी पेट्रोल पंप सोनागिरी से विवेकानंद कॉलोनी होते हुए अयोध्या बायपास तक बनने वाली फोरलेन सड़क से मिलेगी। इसके बनने से रायसेन रोड से अयोध्या बायपास तक जाना आसान होगा। वहीं लक्ष्मी नगर पुलिया से रजत नगर तक की सड़क भी सुधारी जा रही है।
कई जगह किए भूमि पूजन
गृह मंत्री बाबूलाल गौर ने वार्ड 67 में करीब आधा दर्जन स्थानों पर सड़क और पार्क निर्माण के लिए भूमि पूजन किए। इसमें 28 लाख रुपए की लागत से रजत नगर में वार्ड कार्यालय व सड़क निर्माण, कमला नगर में 10 लाख रुपए की लागत से पार्क निर्माण, अर्जुन नगर में 4 लाख रुपए की लागत से नाली निर्माण शामिल है।
होशंगाबाद रोड से कटारा हिल्स जाने में काफी परेशानी होती थी। दो नई सड़क बनने से काफी राहत मिलेगी। साथ ही होशंगाबाद रोड से बाग सेवनियां का ट्रैफिक का भार कम होगा। -जितेंद्र सिंह, कटारा हिल्स
सोनागिरी से अयोध्या बायपास तक सड़क बनाने के लिए चार साल से प्रयास चल रहे हैं। इसके लिए लक्ष्मी नगर पुलिया भी बन गई है। -बीके शर्मा, कल्पना नगर
कटारा हिल्स के पास स्थित पुल जहां तक फोरलेन सड़क बनना है
hin_Deva hin_Deva hin_Deva awa_Deva hin_Deva bho_Deva hin_Deva hin_Deva hin_Deva hin_Deva awa_Deva hin_Deva